Tablica: DZS



U 2014. godini u Republiku Hrvatsku doselilo se iz inozemstva 10.638 osoba, a u inozemstvo se odselilo 20.858 osoba. Saldo migracije stanovništva Republike Hrvatske s inozemstvom bio je negativan i iznosio je -10.220, pokazuju danas objavljeni podaci Državnog zavoda za statistiku.



Zbog primjene novog Zakona o prebivalištu podaci za 2013. i 2014. uključuju osobe koje su napustile prebivalište u trajanju duljem od godinu dana radi privremenog odlaska izvan Republike Hrvatske i svoj privremeni odlazak prijavile su Ministarstvu unutarnjih poslova, napominju iz DZS-a.

Najpopularnija Njemačka



U 2014. iz inozemstva se doselilo 45,3% hrvatskih državljana i 54,6% stranaca, a odselilo se 93,7% hrvatskih državljana i 6,2% stranaca.



Od ukupnog broja doseljenih osoba u Republiku Hrvatsku 39,2% osoba doselilo se iz Bosne i Hercegovine. Od ukupnog broja odseljenih osoba iz Republike Hrvatske najviše osoba odselilo se u Njemačku (38,2%), stoji u izvješću.



S obzirom na spolnu strukturu, u ukupnom broju doseljenih osoba iz inozemstva veći je udio muškaraca (53,3%). U ukupnom broju odseljenih osoba u inozemstvo također je veći udio muškaraca (55,6%).



U ukupnom broju doseljenih osoba iz inozemstva u Republiku Hrvatsku u 2014. najveći su udio imali Grad Zagreb (25,8%) i Splitsko-dalmatinska županija (15,8%). Prema broju odseljenih osoba iz Republike Hrvatske u inozemstvo u 2014. na prvome je mjestu Grad Zagreb s 15,0% od ukupnog broja odseljenih, slijede Splitsko-dalmatinska županija s 9,3% i Zagrebačka županija s 8,1%.